b'\n_START_ARTICLE_\nBlackfoot\n_START_PARAGRAPH_\nBlackfoot (sortfod) er en samlebetegnelse for fire stammer af oprindelige amerikanere, der under \xc3\xa9t kaldes The Blackfoot Confederacy, eller Niisitapi p\xc3\xa5 deres eget sprog, hvilket betyder "Det originale folk", (original her i betydningen oprindelig). Tre af stammerne bor i provinsen Alberta i Canada, og en stamme bor i det nordlige Montana i USA._NEWLINE_De tre stammer i Alberta er North Peigan, Kainai Nation og Siksik\xc3\xa1wa Nation. I Montana lever stammen South Peigan. De fire grupper har et f\xc3\xa6lles sprog og en f\xc3\xa6lles kultur, og de har altid haft aftaler om gensidigt forsvar, lige som det var helt almindeligt at gifte sig p\xc3\xa5 tv\xc3\xa6rs af stammerne. Stammen kaldes ofte Blackfeet, men dette er ikke korrekt. Det er kun en af de fire stammer, der har dette navn, nemlig Sisik\xc3\xa1wa og dette navn betyder "sortfod" ikke "sortf\xc3\xb8dder."\n_START_SECTION_\nHistorie\n_START_PARAGRAPH_\nOprindeligt var Blackfoot-folket meget uafh\xc3\xa6ngige og havde stor succes som krigere. Deres territorium strakte sig fra det nuv\xc3\xa6rende Edmonton i Alberta, Canada i nord til Yellowstonefloden i Montana i syd og fra Rocky Mountains langs Saskatchewanfloden mod \xc3\xb8st til den anden side af den nuv\xc3\xa6rende provinshovedstad Regina i Saskatchewan._NEWLINE_Den basale enhed hos Blackfoot folket var "gruppen", som stod over familien. En gruppe bestod typisk af mellem 10 og 30 hytter med omkring 80 til 240 mennesker. En gruppe var stor nok til at forsvare sig mod fjender, men ikke st\xc3\xb8rre end at den stadig var fleksibel. En gruppe havde typisk en respekteret leder, og dennes n\xc3\xa6rmeste familie var ogs\xc3\xa5 medlem af gruppen. De \xc3\xb8vrige gruppemedlemmer beh\xc3\xb8vede ikke at v\xc3\xa6re indbyrdes besl\xc3\xa6gtede. En person kunne frit forlade en gruppe og tilslutte sig en anden, hvilket ofte skete, da grupperne blev defineret af deres opholdssted, ikke familiem\xc3\xa6ssige relationer. P\xc3\xa5 samme m\xc3\xa5de kunne en gruppe helt g\xc3\xa5 i opl\xc3\xb8sning og medlemmerne tilslutte sig andre grupper, hvis livsbetingelserne blev for h\xc3\xa5rde det sted, hvor gruppen boede. Denne fleksibilitet var ideel for en stamme, der levede som j\xc3\xa6gere p\xc3\xa5 sletterne i det nordlige USA og sydlige Canada._NEWLINE_Folket var nomader om sommeren, hvor de fulgte bisonernes vandringer. Om vinteren levede de bofast, typisk langs vandl\xc3\xb8b, hvor der var skov, hvor ogs\xc3\xa5 bisonerne overvintrede. Disse vinterlejre l\xc3\xa5 normalt med omkring en dagsrejse til fods fra hinanden, men af og til kunne to grupper godt g\xc3\xa5 i vinterlejr sammen, hvis der var tilstr\xc3\xa6kkeligt med f\xc3\xb8de i et omr\xc3\xa5de. Om for\xc3\xa5ret, n\xc3\xa5r bisonerne igen s\xc3\xb8gte ud p\xc3\xa5 sletterne, fulgte Blackfoot-folket med._NEWLINE_Om sommeren, n\xc3\xa5r b\xc3\xa6rrene p\xc3\xa5 den ellebladede b\xc3\xa6rmispel modnede, m\xc3\xb8dtes alle gupperne til den \xc3\xa5rlige Soldans, den vigtigste af \xc3\xa5rets stammeceremonier. Det var det eneste tidspunkt p\xc3\xa5 \xc3\xa5ret, hvor hele stammen samledes for at styrke de sociale b\xc3\xa5nd mellem grupper og individer, og s\xc3\xa5 snart ceremonien var ovre, s\xc3\xb8gte grupperne igen hver til sit._NEWLINE_Denne livssform bevarede stammen helt op til begyndelsen af 1880\'erne, hvor bisonerne stort set var udryddede p\xc3\xa5 sletterne, og de m\xc3\xa5tte tilpasse sig de hvides m\xc3\xa5de at leve p\xc3\xa5. I USA underskrev stammen i 1887 en traktat, der gav dem deres eget reservat, og det samme var sket i Canada allerede i 1877.\n_START_SECTION_\nI dag\n_START_PARAGRAPH_\nI dag best\xc3\xa5r Blackfoot Confederacy af ca. 31.000 medlemmer, heraf omkring 16.000 i Canada og 15.000 i USA. \xc3\x98konomien er typisk baseret p\xc3\xa5 landbrug og kv\xc3\xa6gavl samt lettere industri, og stammen er begyndt at genoptage gamle stammetraditioner._NEWLINE_Den, i Danmark, meste kendte person af Blackfoot afstamning er nok skuespilleren Mykelti Williamson, der spillede Bubba Blue i filmen Forrest Gump.'